CELEX: 62014TN0710
Language: sk
Date: 2014-10-06 00:00:00
Title: Vec T-710/14: Žaloba podaná 6. októbra 2014 – Herbert Smith Freehills/Rada

17.11.2014   
            
            
               SK
            
            
               Úradný vestník Európskej únie
            
            
               C 409/63
            
         Žaloba podaná 6. októbra 2014 – Herbert Smith Freehills/Rada
   (Vec T-710/14)
   2014/C 409/84
   Jazyk konania: angličtina
   
      Účastníci konania
   
   
      Žalobkyňa: Herbert Smith Freehills LLP (Londýn, Spojené kráľovstvo) (v zastúpení: P. Wytinck, advokát)
   
      Žalovaná: Rada Európskej únie
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie 18/c/01/14 Rady Európskej únie z 23. júla 2014 a
            
         
               —
            
            
               zaviazal Radu na náhradu trov konania žalobkyne v tomto konaní.
            
         
      Dôvody a hlavné tvrdenia
   
   Žalobkyňa sa žalobou domáha zrušenia rozhodnutia Rady 18/c/01/14 z 24. júla 2014, ktorým Rada zamietla opakovanú žiadosť žalobkyne podľa nariadenia č. 1049/2001 (1) o prístup k určitým dokumentom súvisiacim s prijatím smernice Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (2).
   Na podporu svojej žaloby žalobkyňa uvádza tri žalobné dôvody.
   
               1.
            
            
               Prvý žalobný dôvod založený na tvrdení, že Rada porušila článok 4 ods. 2 druhú zarážku nariadenia č. 1049/2001 v tom, že i) nie všetky dokumenty, ktoré Rada identifikovala, spadajú pod výnimku týkajúcu sa ochrany právneho poradenstva, a ii) prevažuje verejný záujem na zverejnení dokumentov, ktoré boli identifikované podľa žiadosti žalobkyne o prístup k dokumentom.
            
         
               2.
            
            
               Druhý žalobný dôvod založený na tvrdení, že Rada porušila článok 4 ods. 6 nariadenia č. 1049/2001 tým, že neposkytla čiastočný prístup k požadovaným dokumentom.
            
         
               3.
            
            
               Tretí žalobný dôvod založený na tvrdení, že Rada sa dopustila zjavne nesprávneho posúdenia, pokiaľ ide o rozsah žiadosti žalobkyne o prístup k dokumentom.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).
   
      (2)  Ú. v. EÚ L 127, s. 1.